"Ehee! Wa ha tsundzuka leswaku yena na N'wa-Bila a byi ri banti na buruku" "Ina! A byi nga hambani. Mina ndzi kala ndzi byi vula mahahlwa." "Ehee! Ndzo vona a ta Lutanani! A ta hi ku nyandlamela. A suka ka khumbi rin'we a tsutsumela ka rin'wana. Ma tiva ndzi vona wonge u onga nchumu wun'wana. A hala-hala matlhelo hinkwawo, a nga voni nchumu. Mina a nga ndzi voni. Ndzo tlakusa nhloko swintsongo. Ndzi lava ku vona lomu a yaka kona. Ndzi pfa ndzi tela hi miehleketo ya leswaku kumbe u lava ku tshova rivanti ra yindlu yo karhi a yiva. Loko a halaharile matlhelo hinkwawo ndzi vona a khameta munhu. A n'wi vitana na hi ku hlevetelanyana. Ma tiva ndzi vona N'wa-Bila a humelela. Na yena a nga ndzi voni. Ndzi vona a tsutsuma hi ku nyandlamela, a kongoma laha a ku ri na Lutanani!" "N'wa-Nekhavhambe!" "Ina! A tsutsumela kona, na yena a a ya hi ku nyandlamela. Yena a a khomile xihlangi, xi phutseriwile kahle hi nguvu." "A wu xi vona leswaku i xihlangi" "A swi ri rivaleni. Ndza ma tiva makhomele ya xihlangi. A a nga ta xi yimisa kunene a ndzi komba xona. Kambe ndzi vuyile ndzi tiyisisa leswaku a ku ri xihlangi." "U tiyisisile njhani" "Ndzi ta ku byela, u nga vileli." "Na mina ndzi na hahu ngopfu," ku vula Baloyi, a swi vona leswaku N'wa-Mathonsi a a nga ha lavi ku siya nchumu exifuveni xa yena - a a lava ku chulula hinkwaswo. "Kutani" Ku vutisa Baloyi. "Kwalaho N'wa-Nekhavhambe o fika a lotlulula rivanti ra yindlu ya N'wa-Bila. A pfula na rivanti. Hi nkarhi wolowo N'wa-Bila a a yimile hi khumbi. Lutanani a n'wi khameta nakambe. Heyi, u vone yini! N'wa-Bila a ya hi matimba lamakulu. A fika a tihoxa kunene endlwini, vo pfala. Ndzi tshama nkarhi wo leha swinene, ndzi ri ku hlamaleni ka leswi a ndzi swi vonile?